Prøvene er analysert ved Oslo universitetssykehus og Haukeland universitetssykehus. Prøvene er sendt til Folkehelseinstituttet for bekreftelse.



Begge personene har tilknytning til utbruddet i Italia, og er bosatt i henholdsvis Oslo og Bergen. De er hjemmeisolert og følges opp av lokal helsetjeneste i sine respektive kommuner.

Kartlegging av kontakter pågår. Disse vil bli fulgt opp individuelt av lokalt helsevesen i henhold til gjeldende rutiner.

FHI gir råd og bistår kommunene med videre oppfølging.

Oppdatering: Den 29. februar er det meldt om ett nytt tilfelle, totalt 7 personer med covid-19-sykdom i Norge.

– Vi regner med å få flere enkelttilfeller i Norge etter reise i utlandet. Vi kan også få enkelttilfeller som blir smittet i Norge, men der smitten kan spores til utlandet. Dette betyr imidlertid ikke at vi nå har en pågående smittespredning i landet, sier områdedirektør Geir Bukholm ved Folkehelseinstituttet.